וַיֹּ֥אמֶר ה֖' אֶל־מֹשֶׁ֥ה לֵּאמֹֽר: דַּבֵּ֞ר אֶל־בְּנֵ֤י יִשְׂרָאֵל֙ וְאָמַרְתָּ֣ אֲלֵהֶ֔ם וְעָשׂ֨וּ לָהֶ֥ם צִיצִ֛ת עַל־כַּנְפֵ֥י בִגְדֵיהֶ֖ם לְדֹרֹתָ֑ם וְנָ֥תְנ֛וּ עַל־ צִיצִ֥ת הַכָּנָ֖ף פְּתִ֥יל תְּכֵֽלֶת: וְהָיָ֣ה לָכֶם֘ לְצִיצִת֒ וּרְאִיתֶ֣ם אֹת֗וֹ וּזְכַרְתֶּם֙ אֶת־כָּל־מִצְוֹ֣ת ה֔' וַעֲשִׂיתֶ֖ם אֹתָ֑ם וְלֹֽא־תָת֜וּרוּ אַחֲרֵ֤י לְבַבְכֶם֙ וְאַחֲרֵ֣י עֵֽינֵיכֶ֔ם אֲשֶׁר־אַתֶּ֥ם זֹנִ֖ים אַחֲרֵיהֶֽם: לְמַ֣עַן תִּזְכְּר֔וּ וַעֲשִׂיתֶ֖ם אֶת־כָּל־מִצְוֹתָ֑י וִהְיִיתֶ֥ם קְדֹשִׁ֖ים לֵֽאלֹהֵיכֶֽם: במדבר פרק טו: לז-מ

הצועד בסמטאותיה של עיר המקובלים צפת מתקשה שלא להתפעל מצבע התכלת האופף ועוטף אותו בכל פינה. פתחי הבתים, דלתות וחלונות כולם צבועים בצבע התכלת. גם ביקור בקברי צדיקים מגלה כי צבע התכלת שולט בצביעת אתרים אלה.

כל השואל לפשר התופעה מיד יקבל את התשובה שהתכלת זה נגד עין הרע. לכן נמצא את זה בחמסות, בקמיעות ובכל מיני פריטים שנועדו להגן כביכול או לא כביכול מפני עין הרע. ולא עוד, אלא שמיד יסבירו לך כל המומחים כי זה אחד הדברים שיהודים לקחו מהמוסלמים. אגדה אורבנית שמיוחסת לערבים, שעוברת מדור לדור מספרת כי אם צובעים את פתחי הבתים בתכלת, מלאך המוות כאשר הוא מגיע חושב שזה השמים וכך לא נכנס אל תוך בית זה. כמובן, שבכך ההגנה מפני עין הרע ומלאך המוות מקבלת משמעות מעשית. יש המייחסים אגדה זו לרבי יוסף קארו ובכך הסבר מדוע נמצא דווקא בצפת את ריכוז צבע התכלת בפתחי הבתים.

אלא שאגדות אורבניות, כבודן במקומן מונח, אך כנראה יש לחפש סיבה קצת יותר משמעותית.

התפנית בהבנת הענין הגיעה עם התפתחות המחקר המדעי המודרני. מחקרים גילו כי חרקים מעופפים כדוגמת זבובים, אינם יכולים לראות בעין שלהם צבע כחול. ספקטרום הראיה שלהם מתרכז בצבעים הצהוב והכתום שנמצאים במרכז הקשת ואילו את הצבעים בקצות התחום הנראה לעין האדם אין הם מסוגלים לראות. הוסיפו לכך את העובדה כי לזבובים, כמו לעוד הרבה בעלי חיים קטנטנים, יש עיניים מיוחדות מאוד ולכן הם רואים את העולם בצורה ייחודית. העין הזבובית מורכבת מ-4,000 קולטני אור, מעין 4,000 תתי עיניים. בעבר האמינו שכל עין כזו מספקת בדיוק את אותה התמונה ושהזבוב רואה למעשה את העולם כפול 4,000 פעמים.מחקרים מאוחרים יותר מצאו שכל קולטני האור האלה, מרכיבים יחד תמונת פאזל שלמה. כל קולטן שכזה מספק למעשה **ריבוע בתוך תמונה שלמה.** אם תרצו, זבוב מקבל תמונה באיכות של 4,000 פיקסלים. התוצאה היא למעשה תמונה מפוקסלת ומכיוון שאין להם שרירי ראייה, הם לא יכולים לעשות פוקוס על נקודה מסוימת. כדי לקבל תמונה שנראית כמו זו שהאדם קולט, יהיה צורך להכפיל את העין שלו לקוטר של 11.7 מטר. לא ממש מציאותי. המשמעות של זה היא שזבוב שלפניו ניצב קיר צבוע תכלת רואה משטח מפוקסל מטושטש ואטום,**ולכן לא יכנס אליו**.

אז מה זה קשור לענינינו? ובכן, בימי הביניים זיהו כבר שבבתים שפתחיהם צבועים בתכלת אין מחלות,אין מגפות,ויש הרבה פחות מוות. לעומת זאת, בבתים שפתחיהם לא נצבעו בתכלת, היו מחלות, מגפות ומוות. הדבר כמובן נבע מכך, שבבתים הצבועים בתכלת לא נכנסו חרקים מעופפים מעבירי המחלות כדוגמת זבובים. אולם, ההסבר שנתן לעצמו בן ימי הביניים היה שצבע התכלת הוא ההגנה בפני עין הרע ומלאך המוות. כך נולדה כנראה, האגדה האורבנית בדבר ההגנה שמספק צבע התכלת על הבתים שפתחיהם צבועים בתכלת. זו אחת הסיבות המרכזיות לכך שברחבי אגן הים התיכון אצל בני כל הדתות, התפתחה התפיסה האומרת שראוי וכדאי לצבוע את פתחי הבתים בצבע התכלת.

אלא שכמו תמיד כדאי לנסות ולברר מהיכן הכל התחיל. עובדה זו מחזירה אותנו לפרשתנו בה מופיע בפירוש שבציצית שאדם נושא על גופו מידי יום חייב להיות פתיל תכלת. מה משמעות התכלת ? מדוע דווקא צבע זה ? מדוע צריך להיות צבע אחד שונה ?

כבר קורח נתקל בשאלות אלה וידוע המדרש האומר : 'ויקח קרח' - מה כתיב למעלה מן הענין (במדבר טו) ועשו להם ציצית. קפץ קרח ואמר למשה: טלית שכולה תכלת מהו שתהא פטורה מן הציצית? א"ל חייבת בציצית א"ל קרח טלית שכולה תכלת אין פוטרת עצמה, ארבע חוטין פוטרות אותה, בית מלא ספרים מהו שיהא פטור מן המזוזה? אמר לו חייב במזוזה. א"ל כל התורה כולה רע"ה פרשיות אינה פוטרת את הבית, פרשה אחת שבמזוזה פוטרת את הבית? אמר לו: דברים אלו לא נצטוית עליהן, ומלבך אתה בודאן... וכשאמר משה (שם /במדבר/ טו) 'ונתנו על ציצת הכנף פתיל תכלת' מיד צוה ועשו ר"נ טליתות תכלת ונתעטפו בהן אותן ר"נ ראשי סנהדראות שקמו על משה שנאמר ויקומו לפני משה ואנשים מבני ישראל חמשים ומאתים נשיאי עדה קריאי מועד עמד קרח ועשה להם משתה ונתעטפו בטליתות תכלת (במדבר רבה (וילנא) פרשת קרח פרשה יח). קורח אינו יכול להבין כיצד פתיל אחד פוטר את הטלית כולה.

אלא שכאן עלינו להכנס מעט לעומקו של צבע התכלת. התכלת מבטאת את נוכחותו של הקב"ה. את מציאותו והוויתו בחפץ ובמקום בו נמצא הצבע. שכן כך אומר המדרש: ר' מאיר אומר, מה נשתנה התכלת מכל מיני צבעונין, שאמרה התורה פתיל תכלת. אלא שהתכלת דומה לים, והים דומה לרקיע, והרקיע דומה לכסא הכבוד (משנת רבי אליעזר פרשה יד עמוד 263). צבע התכלת מצביע על נוכחותו של הקב"ה,כסא הכבוד הניצב מולנו כל הזמן, ובכך - השמירה וההגנה עלינו. ופתיל תכלת אחד פוטר את הטלית כולה כי המציאות בעולמנו היא לא של הכל קודש, כפי שאמר קורח 'כי כל העדה כולם קדושים'. פתיל התכלת בציצית מלמדנו שעלינו לחיות חיים רגילים, חיים שמחוברים לטבע ולעולם שסביבנו, אלא שתפקידנו הוא למשוך את הקודש אל תוך החול. הבאת הקב"ה, בפתיל תכלת אחד, מבטאת את השכנת שמו בעולם ופוטרת את הטלית כולה. כך גם המזוזה, המהווה שמירה והגנה בהבאת נוכחותו של הקב"ה אל פתח הבית. זו הסיבה בגללה קורח אינו יכול להבין כיצד מעט קודש לכאורה המובא אל חיי היום יום מספיק כדי ליצור מציאות של 'עולם במלכות שדי'.

צבע התכלת בפתחי הבתים, משמש לאותה מטרה - השכנת נוכחותו של הקב"ה בבית היהודי הפרטי. ולמקום שפתחי הבתים צבועים בתכלת יש שמירה והגנה מעצם נוכחותו של הקב"ה במקום.

כמו דברים רבים, היהודים ומצוות היהדות שימשו כנראה השראה להתנהגויות רבות של בני הדתות האחרות במרחב הנמצא סביבנו.

לא המוסלמים אם כן הם האחראים להיווצרות המסורת הקובעת כי צבע התכלת משמש כהגנה כנגד עין הרע אלא פתיל התכלת שבציצית המשמש כהגנה ושמירה בכך שאנו משכינים את נוכחותו של הקב"ה בגדינו ובפתחי בתינו.

קידוש החיים איננו יצירת מצב בו הכל קודש כפי שניסה קורח לטעון. אלא חיים מלאים המשולבים בעולם סביבנו, תוך הקפדה על השכנת שכינה בחיי היום יום. ' קדש חייך'.